

REPUBLIKA HRVATSKA

DRŽAVNI URED ZA REVIZIJU

KLASA: 008-01/23-04/1

URBROJ: 613-01-10-23-4

Zagreb, 14. lipnja 2023.

 – za objavu, odmah –

PRIOPĆENJE ZA MEDIJE

**DOSTAVA IZVJEŠĆA HRVATSKOM SABORU**

 Državni ured za reviziju (dalje u tekstu: Ured) je 14. lipnja 2023. dostavio **Hrvatskom saboru**:

– **Izvješće o obavljenoj reviziji Godišnjeg izvještaja o izvršenju Državnog proračuna Republike Hrvatske za 2022. godinu**

– **osam** izvješća o obavljenoj **financijskoj reviziji**, i to za **tri korisnika državnog proračuna (Institut društvenih znanosti Ivo Pilar, Zagreb, Ministarstvo gospodarstva i održivog razvoja i Središnji državni ured za razvoj digitalnog društva)** te **pet lokalnih jedinica (gradovi Popovača i Slatina, općine Čavle, Ližnjan-Lisignano i Žumberak)**

– **Izvješće o obavljenoj reviziji učinkovitosti Dostupnost obiteljske (opće) medicine, zaštite zdravlja žena i predškolske djece u javnom zdravstvu.**

Sva izvješća dostavljena su i **Državnom odvjetništvu Republike Hrvatske** te objavljena na **mrežnim stranicama** Ureda, <http://www.revizija.hr/hr/izvjesca>.

 U privitku se daje popis subjekata s izraženim mišljenjima te danom ocjenom (u reviziji učinkovitosti).

**I. GODIŠNJI IZVJEŠTAJ O IZVRŠENJU DRŽAVNOG PRORAČUNA REPUBLIKE HRVATSKE ZA 2022. GODINU**

ZaGodišnji izvještaj o izvršenju Državnog proračuna Republike Hrvatske za 2022. godinu izraženo je **uvjetno mišljenje.**

 Ciljevi revizije bili su:

– provjeriti cjelovitost i točnost iskazanih podataka u Godišnjem izvještaju za 2022.

– provjeriti procese planiranja i izvršavanja državnog proračuna

– provjeriti ostvarenje prihoda i primitaka te rashoda i izdataka u skladu s Državnim proračunom Republike Hrvatske za 2022.

– provjeriti zaduživanje i izdavanje jamstava te odobravanje sredstava iz proračunske zalihe

– ispitati organizaciju i vođenje računovodstva državnog proračuna.

Ukupni prihodi državnog proračuna za 2022. iznosili su 171.734.208.905,00 kn, ukupni rashodi 175.054.616.009,00 kn te deficit iznosi 3.320.407.104,00 kn.

 **Dug državnog proračuna** koncem 2022. iznosio je 300.826.631.376,00 kn i veći je za 6.263.532.661,00 kn ili **2,1 %** u odnosu na 2021. Osnovni uzrok povećanja duga je zaduživanje zbog ostvarenja manjih prihoda u odnosu na rashode državnog proračuna, rast tečaja inozemnih valuta te uvrštavanje u evidencije duga državnog proračuna obveza po kreditima i zajmu u ukupnom iznosu od 366.327.802,00 kn, na temelju Nagodbe iz prosinca 2022. između Republike Hrvatske i društva HŽ Cargo d.o.o., u svrhu restrukturiranja.

U 2022. dano je jedanaest jamstava u ukupnom iznosu od 8.830.090.874,00 kn te na koncu 2022. ukupna državna jamstva iznose 51.821.197.576,00 kn. S ukupnim jamstvima kao potencijalnim obvezama, **sveukupni dug** državnog proračuna iznosi **352.647.828.952,00 kn.**

 Uvjetno mišljenje izraženo je, između ostalog, zbog **propusta pri evidentiranju** poslovnih događaja (premija na obveznice, tečajnih razlika i pojedinih primitaka) koji su utjecali na podatke iskazane u Godišnjem izvještaju o izvršenju Državnog proračuna za 2022. godinu.

 Osim toga, utvrđeno je da je više podzakonskih akata, odnosno provedbenih propisa koje je Ministarstvo financija trebalo donijeti do konca lipnja 2022., u vrijeme obavljanja revizije (travanj 2023.) u izradi. Navedenim propisima će se pobliže urediti određena područja u vezi s planiranjem i izvršavanjem proračuna, proračunskim računovodstvom, izvještavanjem o izvršenju proračuna te financijskim izvještavanjem proračuna i proračunskih korisnika. Njihovo donošenje preduvjet je za provođenje više preporuka Ureda, danih u prethodnim revizijama godišnjih izvještaja o izvršenju državnog proračuna.

Skrenuta je pozornost na:

– rizik za državni proračun u idućem razdoblju, ako se sredstva pomoći iz Fonda solidarnosti Europske unije za sanaciju šteta od potresa ne iskoriste u cijelosti do isteka roka korištenja. Rok korištenja sredstava za sanaciju štete od potresa iz ožujka i prosinca 2020. je 30. lipnja 2023., na raspolaganju su nam 1.002.932.882,00 EUR (7.541.536.820,00 kn), a do konca travnja 2023. utrošena su sredstva u iznosu od 658.495.176,00 EUR ili **65,7 %.**

– važnost rješavanja problema **zdravstvenog sustava** te fiskalne rizike za državni proračun u narednim godinama zbog značajnih obveza ustanova u sustavu zdravstva. Ukupne obveze za rashode poslovanja i nabavu nefinancijske imovine zdravstvenih ustanova i HZZO-a (bez obveza za kredite i zajmove) koncem 2022. iznosile su 14.672.450.317,00 kn i u odnosu na konac 2021. veće su za 368.541.009,00 kn ili 2,6 %. Koncem 2022. obveze zdravstvenih ustanova (bez HZZO-a) iznose 10.818.704.611,00 kn, od čega se na dospjele obveze odnosi 3.624.176.242,00 kn. U odnosu na 2021., obveze zdravstvenih ustanova veće su za 444.090.964,00 kn ili 4,3 %.

– činjenice u vezi s evidentiranjem poslovnih događaja koji proizlaze iz Nagodbe zaključene između Republike Hrvatske i društva **HŽ Cargo d.o.o.**, kojom je, između ostalog, utvrđeno da HŽ Cargo ima određena materijalno-pravna potraživanja prema Republici Hrvatskoj proizašla iz podjele društva HŽ – Hrvatske željeznice d.o.o. iz 2006. Nagodba u ime Republike Hrvatske se provodi s pozicija Ministarstva financija i Ministarstva mora, prometa i infrastrukture. Navedena ministarstva trebaju uskladiti način evidentiranja poslovnih događaja koji proizlaze iz Nagodbe, u cilju cjelovitog evidentiranja učinaka Nagodbe.

– značajan iznos rashoda za naknadu štete i kamata po pravorijeku u arbitražnom postupku pred Međunarodnim centrom za rješavanje investicijskih sporova, koji je **društvo MOL Hungarian Oil and Gas Company PLC** 2013. pokrenulo protiv Republike Hrvatske. Prema pravorijeku, Republika Hrvatska je dužna nadoknaditi štetu MOL-u u iznosu od 183.940.000,00 USD, uvećano za zatezne kamate obračunane od 1. travnja 2014. do dana isplate te podmiriti troškove arbitražnog postupka u iznosu od 1.121.995,00 USD. Do konca 2022. izvršeni su rashodi za dio troškova arbitražnog postupka u iznosu od 1.433.908,00 kn, dok naknada štete MOL-u i zatezne kamate te ostatak troškova arbitražnog postupka u vrijeme obavljanja revizije (travanj 2023.) nisu bile podmirene.

– rizike za državni proračun u vezi s **davanjem državnih jamstava poduzetnicima** u poteškoćama. Potencijalne obveze na temelju danih aktivnih jamstava iskazane su u iznosu od 51.821.197.576,00 kn. U odnosu na stanje iskazano koncem 2021., potencijalne obveze na temelju danih aktivnih jamstava veće su za 3.599.819.827,00 kn ili 7,5 %, zbog više iskorištenih kredita osiguranih jamstvima, u odnosu na jamstva koja su otplaćena i stavljena izvan snage. Krajnji rok dospijeća jamstava je 2040.

Za sve utvrđene nepravilnosti i propuste Državni ured za reviziju dao je **19 naloga i preporuka,** čija bi provedba pridonijela povećanju transparentnosti korištenja proračunskih sredstava.

**II. FINANCIJSKE REVIZIJE**

Financijskim revizijama provjeravaju se **financijski izvještaji i usklađenost poslovanja s propisima i unutarnjim aktima**.

Obavljena je revizija **tri korisnika državnog proračuna i pet lokalnih jedinica**.

Ciljevi revizije bili su:

– provjeriti istinitost i vjerodostojnost financijskih izvještaja

– provjeriti usklađenost poslovanja sa zakonima i drugim propisima koji imaju značajan utjecaj na poslovanje

– provjeriti provedbu naloga i preporuka iz prošle revizije

– provjeriti druge aktivnosti u vezi s poslovanjem.

 **Korisnici državnog proračuna**

Ured je obavio financijsku reviziju **Instituta društvenih znanosti Ivo Pilar, Zagreb, Ministarstva gospodarstva i održivog razvoja i Središnjeg državnog ureda za razvoj digitalnog društva,** kojom su obuhvaćenifinancijski izvještaji i poslovanje za 2021.

O financijskim izvještajima i usklađenosti poslovanja Instituta društvenih znanosti Ivo Pilar, Zagreb i Ministarstva gospodarstva i održivog razvoja izražena su **bezuvjetna mišljenja.**

O financijskim izvještajima i usklađenosti poslovanja Središnjeg državnog ureda za razvoj digitalnog društva izražena su **uvjetna mišljenja**. Uvjetno mišljenje o financijskim izvještajima izraženo je zbog utvrđenih nepravilnosti u području računovodstvenog poslovanja i financijskog izvještavanja, zbog čega financijski izvještaji djelomično nisu točni, istiniti i vjerodostojni. Nisu poduzimane aktivnosti za uspostavu cjelovitog i funkcionalnog Središnjeg registra državne imovine, zbog čega je izraženo uvjetno mišljenje o usklađenosti poslovanja.

Za utvrđene nepravilnosti i propuste korisnicima državnog proračuna dano je ukupno **18 naloga i deset preporuka**.

**Lokalne jedinice**

Financijskom revizijom **gradova Popovače i Slatine te općina Čavle, Ližnjan-Lisignano i Žumberak** obuhvaćeni su financijski izvještaji i poslovanje za 2021.

Ovim lokalnim jedinicama izražena su **uvjetna mišljenja o financijskim izvještajima i o usklađenosti poslovanja**. Na uvjetno mišljenje o financijskim izvještajima utjecale su nepravilnosti u računovodstvenom poslovanju, a najčešće su se odnosile na ustrojavanje i vođenje analitičkih evidencija, priznavanje rashoda na temelju računa koji ne sadrže specifikaciju izvršenih usluga, evidentiranje potraživanja i obveza, evidentiranje na propisanim računima računskog plana te provođenje popisa imovine i obveza.

U dijelu usklađenosti poslovanja najčešće nepravilnosti su utvrđene kod naplate potraživanja i javne nabave, u dijelu planiranja i vođenja evidencija o provedenim postupcima nabave. Najviše preporuka dano je u području upravljanja imovinom, i to u dijelu koji se odnosi na izradu studija opravdanosti projekata prije njihove realizacije i traženja mišljenja procjeniteljskog povjerenstva na procjembene elaborate, kojima se utvrđuje tržišna vrijednost nekretnina prije njihove kupnje ili prodaje.

Za utvrđene nepravilnosti i propuste lokalnim jedinicama je dano **88 naloga i 13 preporuka**.

**III. REVIZIJA UČINKOVITOSTI**

 Revizijama učinkovitosti **ocjenjuje se** ostvaruju li se projekti, programi i aktivnosti subjekata revizije u skladu s načelima ekonomičnosti, djelotvornosti i svrsishodnosti te ima li prostora za poboljšanja.

Državni ured za reviziju je tijekom 2022. i 2023. obavio reviziju učinkovitosti **Dostupnost obiteljske (opće) medicine, zaštite zdravlja žena i predškolske djece u javnom zdravstvu.**

**Subjekti revizije** bili su Ministarstvo zdravstva, Hrvatski zavod za zdravstveno osiguranje i Hrvatski zavod za javno zdravstvo, a **predmet revizije** njihove aktivnosti u vezi s planiranjem i dostupnošću ljudskih resursa, odnosno brojem liječnika i teritorijalnom pokrivenošću javnozdravstvenim uslugama primarne zdravstvene zaštite.

**Područja za ocjenu učinkovitosti** bila su: normativno uređenje, institucionalni okvir, strateški i planski okvir, dostupnost obiteljske (opće) medicine, zaštite zdravlja žena i predškolske djece u javnom zdravstvu, sustav evidentiranja ljudskih resursa, stručno usavršavanje te provedba nadzora i kontrola.

Ocijenjeno je da je dostupnost obiteljske (opće) medicine, zaštite zdravlja žena i predškolske djece u javnom zdravstvu **djelomično učinkovita.**

Revizijom je, između ostalog, utvrđeno sljedeće:

– nije izrađen strateški okvir razvoja ljudskih resursa, kojim se trebalo definirati konkretne kratkoročne i dugoročne potrebe za zdravstvenim djelatnicima na svim razinama zdravstvenog sustava u Republici Hrvatskoj, iako je utvrđen kao jedna od mjera za provedbu posebnog cilja Nacionalnog plana razvoja zdravstva za razdoblje od 2021. do 2027.

– nije ustrojeno neovisno nadležno tijelo s jasnim zadaćama, ovlastima i odgovornostima za praćenje i planiranje ljudskih resursa, ali i informiranje te usmjeravanje dostupnih liječnika, planiranje potreba specijalizacija i održavanje optimalne Mreže javne zdravstvene službe kojom se zadovoljavaju potrebe stanovništva, iako je to jedna od mjera Strateškog plana razvoja ljudskih resursa i trebalo je biti ustrojeno do konca 2015.

– prema Zakonu o zdravstvenoj zaštiti do konca lipnja 2019. trebalo je donijeti, a do vremena obavljanja revizije nisu doneseni: Pravilnik o kadrovskim standardima za određivanje timova na primarnoj razini zdravstvene djelatnosti, Pravilnik o sadržaju i načinu vođenja Nacionalnog registra pružatelja zdravstvene zaštite te Mreža javne zdravstvene službe, kojom se određuje potreban broj zdravstvenih ustanova, broj zdravstvenih timova te privatnih zdravstvenih radnika s kojima HZZO zaključuje ugovor o provođenju zdravstvene zaštite za područje Republike Hrvatske

– kontinuirano se ne prati struktura i starost liječnika te njihov odlazak u mirovinu kroz dugoročno razdoblje niti su utvrđeni razlozi smanjenja broja liječnika, što bi bila osnova za dugoročno planiranje

– nisu predlagane aktivnosti za osiguravanje dovoljnog broja liječnika

– nije utvrđen sadržaj Kataloga informacijskih standarda u zdravstvu Republike Hrvatske, što je propisano Zakonom o podacima i informacijama u zdravstvu

– Nacionalni javnozdravstveni informacijski sustav nije povezan s drugim sustavima državne informacijske infrastrukture

– nisu prikupljeni i sistematizirani potpuni podaci o ljudskim resursima za dugoročno razdoblje te nije izrađena analiza stanja i dugoročnih potreba za ljudskim resursima

– nije ustrojena jedinstvena evidencija koja bi sadržavala podatke o nazivu i datumu dokumenta na temelju kojeg je zatraženo odobrenje specijalizacije po djelatnostima, usporedbi planom zatraženih i odobrenih specijalizacija, razlozima odobrenja odnosno odbijanja specijalizacije, nazivu i datumu dokumenta kojim je tražena specijalizacija odobrena odnosno odbijena, izvorima iz kojih se specijalizacije financiraju, podatke o završenim specijalizacijama, odustajanju od specijalističkog usavršavanja te učincima provedbe specijalističkog usavršavanja i druge podatke

– nisu doneseni godišnji planovi potrebnih specijalizacija i užih specijalizacija za 2020. i 2021., iako je njihovo donošenje predviđeno Zakonom o zdravstvenoj zaštiti.

Subjektima revizije ukupno je dano **28 naloga i preporuka**.

Osoba za kontakt: Josipa Maraković, načelnica Odjela za odnose s javnošću,

e-adresa: josipa.marakovic@revizija.hr, tel.: 46 27 858, mob.: 095 67 02 594.

 NAČELNICA ODJELA ZA ODNOSE S JAVNOŠĆU

 Josipa Maraković, dipl. oec., v. r.

Privitak: Izražena mišljenja i dana ocjena u izvješćima o obavljenoj reviziji dostavljenima Hrvatskom saboru 14. lipnja 2023.

|  |  |
| --- | --- |
| Revizija Godišnjeg izvještaja o izvršenju Državnog proračuna za 2022. godinu | Uvjetno mišljenje |

FINANCIJSKE REVIZIJE

| Redni broj | Naziv subjekta | Mišljenje o |
| --- | --- | --- |
| financijskim izvještajima | usklađenosti poslovanja |
|  korisnici državnog proračuna: |
| 1. | Institut društvenih znanosti Ivo Pilar, Zagreb | bezuvjetno | bezuvjetno |
| 2. | Ministarstvo gospodarstva i održivog razvoja | bezuvjetno | bezuvjetno |
| 3. | Središnji državni ured za razvoj digitalnog društva | uvjetno | uvjetno |
|  lokalne jedinice: |
| 1. | Grad Popovača | uvjetno | uvjetno |
| 2. | Grad Slatina | uvjetno | uvjetno |
| 3. | Općina Čavle | uvjetno | uvjetno |
| 4. | Općina Ližnjan-Lisignano | uvjetno | uvjetno |
| 5. | Općina Žumberak | uvjetno | uvjetno |

REVIZIJA UČINKOVITOSTI

|  |  |  |
| --- | --- | --- |
| Rednibroj | Naziv revizije | Ocjena učinkovitosti |
| 1. | Dostupnost obiteljske (opće) medicine, zaštite zdravlja žena i predškolske djece u javnom zdravstvu | djelomično učinkovita |